KIRJALLINEN KYSYMYS E-0911/02 esittäjä(t): Hiltrud Breyer (Verts/ALE) komissiolle. Noni-tuotteiden markkinointi.



Virallinen lehti nro 205 E , 29/08/2002 s. 0235 - 0236



KIRJALLINEN KYSYMYS E-0911/02 esittäjä(t): Hiltrud Breyer (Verts/ALE) komissiolle (8. huhtikuuta 2002) Aihe: Noni-tuotteiden markkinointi Noni-tuotteiden markkinointiin suhtaudutaan nykyisin eri jäsenvaltioissa eri tavoin. Erityisesti Saksassa on kielletty näiden tuotteiden markkinointi, jotka koostuvat sataprosenttisesti noni-hedelmästä (lat. morinda citrifolia) ja jotka on EU:n lainsäädännön mukaisesti varustettu luonnonmukaisuuden osoittavalla merkinnällä (ns. biosertifikaatti). Kielto perustuu uuselintarvikkeista annetun asetuksen (EY) N:o 258/97(1) laiminlyömiseen sekä siihen, ettei tuotteita ole hyväksytty. Saksan terveysviranomaiset ovat todenneet, että tuote aiheuttaa merkittävän toksisten ja allergisten reaktioiden riskin. Muut jäsenvaltiot taas ovat hyväksyneet Noni-tuotteiden markkinoinnin rajoituksitta laatutasosta riippumatta. Biosertifioidut Noni-tuotteet on kiistatta tuotettu perinteisillä lisäys- tai kasvumenetelmillä. Sen sijaan on kiistanalaista, ovatko tuotteet vaarattomia, vaikka Noni-tuotteita onkin markkinoitu erityisesti Yhdysvalloissa jo vuosien ajan ja laajasti ilman havaintoja toksisista tai allergisista reaktioista. 1. Miten komissio selittää sen, että elintarvikkeelle on myönnetty biosertifikaatti, vaikka sitä ei ole hyväksytty uuselintarvikkeista annetun asetuksen mukaisesti? 2. Onko komissiolla tietoja Noni-tuotteiden kulutuksen aiheuttamista mahdollisista terveyshaitoista? (1) EYVL L 43, 14.2.1997, s. 1. David Byrnen komission puolesta antama vastaus (22. toukokuuta 2002) Kaikki jäsenvaltiot ja komissio ovat yhtä mieltä siitä, että Noni-tuotteet (Morinda citrifolia) ovat uuselintarvikkeista ja elintarvikkeiden uusista ainesosista 27. tammikuuta 1997 annetun Euroopan parlamentin ja neuvoston asetuksen (EY) N:o 258/97 mukaisia uuselintarvikkeita, koska ne on saatettu markkinoille vasta asetuksen voimaantulon jälkeen. Tämän vuoksi Noni-tuotteiden pitäminen kaupan ennen asetuksen mukaisen hyväksynnän saamista on lainvastaista kaikissa jäsenvaltioissa. Jotta voitaisiin varmistaa, että Noni-tuotteita kohdellaan samalla tavalla kaikkialla yhteisössä, jäsenvaltiot ovat sopineet toteuttavansa asianmukaiset toimet lopettaakseen Noni-tuotteiden kaupanpitämisen alueellaan (ks. myös komission vastaus Rosemarie Müllerin kirjalliseen kysymykseen P-0325/02(1)). Arvoisan parlamentin jäsenen on syytä huomata, että toistaiseksi on jätetty ainoastaan yksi Noni-mehuun rajoittuva hakemus. Hakemus on parhaillaan tarkasteltavana asetuksen mukaisesti. 1. Biosertifioinnin tarkoituksena on tuotantomenetelmien erottaminen toisistaan. Asetuksen (EY) N:o 258/97 mukaisten uuselintarvikkeiden osalta se ei kuitenkaan korvaa tarvittavaa arviointia, eikä se vaikuta asetuksen mukaisen hyväksyntämenettelyn tulokseen. 2. Komissio ei ole saanut mitään todistusaineistoa siitä, että Noni-tuotteiden kuluttaminen saattaisi vaarantaa ihmisten terveyden. Tämä ei kuitenkaan vaikuta siihen tosiseikkaan, että uuselintarvikkeet voidaan saattaa markkinoille vasta sen jälkeen, kun ne ovat saaneet asetuksen (EY) N:o 258/97 mukaisen hyväksynnän. (1) EYVL C 160 E, 4.7.2002, s. 209.